Tondiraba

thumb|Apkaimes karte
**Tondiraba** ( — ‘Spoku purvs’, pēc apkaimē bijušā tagad pārsvarā nosusinātā purva) ir apkaime (*asum*) Lasnamē rajonā, Igaunijas galvaspilsētas Tallinas austrumos. Uz 2015. gadu apkaimē pastāvīgi nedzīvoja neviens iedzīvotājs, 2018. gadā — 3, 2023. gadā to jau bija 508.

Platība 1,38 km², iedzīvotāju blīvums 2023. gada 1. janvārī bija 368,1 cilvēks/km². Tondiraba robežojas ar Tallinas apkaimēm Katleri, Kuristiku, Mustakivi, Veo, Sejamē, Lāgnu un Loopealsi.

Ielas (*tänav*) un ceļi (*tee*) Tondirabā: *Kivila, Kuukivi, Kuuli, [[Lāgnas ceļš|Laagna tee]], Mustakivi tee, Osmussaare, Punane, Taevakivi, Tähesaju tee, Varraku*. *Taevakivi* ("Debesu akmens") un *Tähesaju tee* ("Zvaigžņu lietus ceļš") saņēma savus vārdus par godu meteorīta atrašanai.

## Vēsture
Agrāk Tondirabas apkaimes vietā atradās ezers, kas galu galā pārtapa purvā. No purva ņemtie ziedputekšņu paraugi ir parādījuši, ka pirmsboreālā klimata sākumā (pirms ap 10 000 gadiem) šeit auguši bērzi, priedes, ozoli u.c. 20. gadsimta pirmajā pusē Tondi purvā tika iegūta kūdra, un, pēc tur strādājošo stāstītā, kūdras slānis diezgan bieži saturēja koku stumbrus un saknes, kas bija izturīgas un sveķainas.

1983. gadā Lasnamē nosusināšanas kanāla būvniecības laikā Tondi purvā zem piecu metru bieza kūdras slāņa kaļķakmens virsmā tika atrastas ap 25 000 gadus veca meteorīta pēdas. Triecienpēdas dziļums ir līdz 5 cm, un tās izmērs ir 20x30 cm. No triecienpēdas atiet 1,3—2 metrus garas radiālas plaisas. Pastāvēja plāns atklāt šo triecienpēdu apskatei, tomēr tā pašlaik atrodas vairākus metrus zem zāliena *Bauhaus* veikala priekšā. Tur iekārtota īsa meteorīta dabas taka.

### Mūsdienu attīstība
2017. gadā *Endover Kinnisvara* sāka pārbūvēt bijušo Igaunijas Jūras akadēmijas ēku Mustakivi ielā 25 par 12 stāvu dzīvojamo ēku "Vega" ar 295 dzīvokļiem, kas pēc pabeigšanas atgrieza pastāvīgos iedzīvotājus apkaimē. Pati Jūras akadēmija 2009. gadā pārcēlās uz Kopli apkaimi.

Saskaņā ar Lasnamē dzīvojamā rajona ģenerālplānu Tondirabas apkaimē nav paredzēta dzīvojamā zona. Šajā vietā plānots industriālais parks ar uzņēmumiem, tirdzniecības un pakalpojumu iestādēm.

Apkārtnē atrodas vairāki tirdzniecības centri — *Lasnamäe Centrum*, *Lasnamäe Prisma*, *Mustakivi Selver* un būvmateriālu veikals *Bauhaus*.

Tondirabā ir Lasnamē badmintona zāle (Punane ielā 69a). 2014. gada augustā tika atklāta Tondirabas ledus halle (Varraku ielā 14), kas ir pirmā Tondirabas sporta centra kompleksa ēka. Saskaņā ar detalizēto plānu kompleksā paredzēti arī iekštelpu peldbaseins, hostelis un golfa laukums.

## Daba
Tondi purva kūdra lielākoties ir izrakta un vieta aizbērta ar pildvielām, bet purva centrālajā daļā kūdras un dūņu kopējais biezums joprojām pārsniedz 5 metrus. Purva malās ir saglabājušies daži dabiski lapu koku meži (alkšņi, apses, bērzi un skābarži). Saglabātās zaļās zonas, īpaši Tondirabas parks, veido daļu no tā sauktā Austrumtallinas putnu migrācijas ceļa un ir nozīmīga putnu ligzdošanas vieta. Tallinas Vides pārvalde ir paudusi viedokli, ka Tondiraba ir pēdējais saglabājies zaļā koridora fragments, kas no Piritas upes stiepās cauri Lasnamē līdz Kadriorgam, un ka šai teritorijai ir svarīga loma apkārtējās mākslīgās vides negatīvās ietekmes līdzsvarošanā gan no ekoloģiskā, gan rekreatīvā viedokļa.

No Tondi purva infiltrētais ūdens baro Varsālikaju avotus, kas iztek no Mārjamē kaļķakmens klints pakājes. Meteorīta pēdas Tondi purva rietumdaļā kopš 1992. gada ir aizsargātas kā ģeoloģisks piemineklis.

## Attēli

Tondi raba.png|Tondi purvs 1936. gada kartē
EU-EE-TLN-LAS-Building of Tondiraba tunnel 008.JPG|alt=Construction of a pedestrian tunnel in 2011|Gājēju tuneļa būvniecība 2011. gadā
Tondiraba Ice Hall 011.JPG|alt=Construction of the Tallinn Arena in 2013|Tallinas ledus arēnas būvniecība 2013. gadā
Heating pipe in Tondiraba.JPG|alt=Repairing of heating pipeline in Tondiraba|Siltumvada remonts Tondirabā
Tähesaju tee - panoramio.jpg|*Tähesaju tee* pie apkaimes robežas
Tallinn Mustakivi tee 2019.jpg|Dzīvojamā ēka "Vega"
Osmussaare tänav 8.jpg|Agrākais makšķerēšanas veikals "Vobla" Osmusāres ielā 8 2017. gadā


## Atsauces

## Ārējās saites